text: Les companyies lleidatanes La Baldufa, Festuc Teatre, el Centre de Titelles, Mag Lari i El Sidral presentaran els seus espectacles a la propera Fira FETEN, la Fira Europea de Teatre per a nens i nenes, que tindrà lloc a Gijón (Astúries) del 13 al 18 de febrer, un esdeveniment que acollirà més d'un centenar de produccions procedents d'Espanya, França, Argentina, Itàlia, Bèlgica i Portugal. La presència lleidatana en aquesta fira internacional demostra la gran qualitat artística de les arts escèniques que es realitzen des de Lleida.
  Cal destacar que alguns d'aquests espectacles programats a Feten s'han vist o es podran veure a Lleida en el marc de la programació de LaTemporada.
  El Centre de Titelles de Lleida presenta 'Kujira', present a les darreres Festes de la Tardor de la ciutat. Un espectacle itinerant en què una imponent balena blava s'obre camí per la ciutat fent sentir el seu cant. Un cant a la vida i al respecte al medi ambient, que interpel·la a l'espectador sobre la responsabilitat col·lectiva envers l'emergència climàtica. La seva majestuositat física i voluminosa, front a la fragilitat de la seva estructura i materials, ens exemplifica com la immensitat de la natura es sustenta per un delicat equilibri de l'ecosistema.
  La Companyia de Comediants la Baldufa participarà amb 'La faula de l'esquirol', que va estar a Lleida el febrer de l'any passat en el marc de la programació de LaTemporada Lleida. El gran eriçó viu plàcidament a l'ombra d'un gran roure, cuidant dels seus, mentre gaudeix del seu raconet de món. Un dia aquesta pau es veurà pertorbada per l'arribada d'un esquirol amable, trapella i juganer. La seva convivència no serà fàcil. Descobrirem un eriçó esquerp i protector, i un esquirol amb moltes ganes de saber i explorar. Dos personatges molt diferents, però que tenen infinitat d'oportunitats per aprendre i compartir plegats.‬ Una proposta per a reflexionar sobre la diferència i el mestissatge.
  Festuc Teatre, amb 'La llàntia meravellosa', programada el 27 de març al Teatre Municipal de l'Escorxador, també dins de la programació de LaTemporada Lleida, serà, a més, l'espectacle que clourà l'edició d'enguany de la Fira FETEN. Un espectacle que ens parla dels desitjos, de l'acceptació i de l'amor que és capaç de sobrepassar les dificultats de la vida. Alguna vegada heu somiat en trobar una llàntia meravellosa amb un geni a dins capaç de concedir-vos tres desitjos? Aquesta història està protagonitzada per una nena i la voluntat de complir el seu únic desig: que la mare es curi de la malaltia que pateix. El geni és capaç de concedir riquesa, bellesa, poder o fama. No obstant, es troba a una nena que no anhela cap d'aquestes coses.
  La companyia del Mag Lari oferirà l'espectacle 'Mag Lari Live' i la companyia El Sidral amb 'La residència dels contes macabres', un espectacle a través del qual els infants s'endinsaran en el món de la por coneixent els secrets que amaga la casa encantada.
  'Nuye', aquest dissabte al Teatre de la Llotja
  En el marc de la programació de LaTemporada Lleida, la companyia catalana de circ Eia, també present a Feten 2022, actuarà aquest dissabte, a les 20 h, al Teatre de la Llotja, amb l'espectacle 'Nuye', una proposta circense i coreogràfica per a sis acròbates que sorgeix de l'exploració de les diverses dinàmiques de les relacions de parella i que recull el nostre anar i venir entre un mateix i els altres, en una recerca constant per a completar-nos.
  Les entrades per a aquest espectacle, recomanat a partir de 8 anys, es poden comprar a les taquilles de l'Auditori Municipal Enric Granados, Teatre de la Llotja, Teatre Municipal de l'Escorxador i a l'oficina de Turisme de Lleida i al web de LaTemporada Lleida.